הרפתקאותיה של פריסילה, מלכת המדבר

הרפתקאותיה של פריסילה, מלכת המדבר (באנגלית: The Adventures of Priscilla, Queen of the Desert) הוא סרט קולנוע מוזיקלי אוסטרלי מ-1994. סיפור העלילה הקומי-דרמטי מתרכז בקורותיהם של שתי דראג קווינס וטרנסג'נדרית הנוסעים יחד בספר האוסטרלי בדרך מסידני לאליס ספרינגס באוטובוס לו הם קראו "פריסילה". בסרט כיכבו הוגו ויבינג (טיק/מיצי), גיא פירס (אדם/פלישיה), וטרנס סטאמפ (ברנדט/ראלף), והוא בוים על ידי סטיבן אליוט (Stephan Elliott). "הרפתקאותיה של פריסילה, מלכת המדבר" זכה בפרס אוסקר ופרס באפט"א עבור התלבושות. מלבדם, זכה הסרט ב-7 פרסים ו-16 מועמדויות ברחבי העולם. מאז יציאתו לאקרנים, הפך "פריסילה מלכת המדבר" לסרט קאלט ואייקון בקהילת הלהט"ב. בשנת 2006 עובד הסרט למחזמר באותו השם המופיע על במת ה-Star City Casino שבסידני וב-2009 עלה גם על בימות תיאטרון פאלאס בלונדון. בתחילת הסרט מקבל אנתוני (טיק) בלרוז, דראג קווין הידוע גם כמיצי דל ברה, הצעה להופיע בקזינו באליס ספרינגס, עיירה רחוקה השוכנת במרכז אוסטרליה. לאחר שכנוע ידידיו ועמיתיו לעבודה: ברנדט בסינג'ר (מי שנולדה כראלף), טרנסקסואלית ששכלה זמן קצר לפני כן את חברה טרמפט שנפטר משאיפת אדי חמצן בעת שצבע את שיערו, ואדם ויטלי, הידוע בשם פלישיה ג'וליגודפלו (Jollygoodfellow), דראג קווין ראוותנית, שחצנית ומרגיזה, יוצאים השלושה לדרך באוטובוס טיולים אותו מטביל אדם (פלישיה) בשם "פריסילה, מלכת המדבר". השלושה שוהים זמן רב באוטובוס שנצבע בצבע לבנדר (גוון של ארגמן), ובו הם מבלים בשיחות על עברם, על להקת אבבא, ואף בשירה, בין השאר של "הבה נגילה". במהלך הדרך מסידני לאליס ספרינגס עוברים השלושה אירועים רבים במסעם באזורים הכפריים של אוסטרליה. הם נתקלים בעמדות שליליות כלפי העדפותיהם המיניות, באלימות מינית ובשיבושים באוטובוס המונעים מהם להמשיך בדרכם כראוי. שיבושים אלה מביאים לפגישה עם אבוריג'ינים במדבר, המצטרפים אל השלושה בביצוע שירה הידוע של גלוריה גיינור "I Will Survive" וגם להיכרות קרובה עם מכונאי האוטובוס, בוב, הנשוי לכלה-בהזמנה, אישה שהוזמנה עבורו דרך הדואר. אחד מהרגעים הזכורים בסרט הוא כשבוב וברנדט לנים תחת כיפת השמיים, וברנדט מתעוררת כשפניה מרוחים בעוגה אשר שימשה לה ככרית במהלך הלילה. בסופו של דבר מגיעים השלושה לאליס ספרינגס כשהם מוכנים להופעה המיועדת בקזינו. מעט לפני הגיעם למחוז חפצם, מגלה טיק לאדם וברנדט כי הוא נשוי (אך נרמז כי אשתו היא ביסקסואלית), וכי הטיול וההופעה הם למעשה טובה עבור אשתו. עם הגיעם, ברנדט ואדם מגלים כי לטיק יש גם בן צעיר, מה שגורם להתעלפותה של ברנדט ולחבורה בראשה. בסופו של הסרט זוכה טיק להכיר את בנו הצעיר. בתחילה, טיק הסתיר מילדו את עיסוקו, אך האם חשפה אותו כאשר הביאה את ילדם המשותף למופע הדראג של טיק, אדם וברנדט, מה שמוביל להתעלפותו של טיק. בסופו של הסרט ברנדט נשארת באליס ספרינגס, ואילו הילד חוזר עם טיק לביתו. הסרט הציג מפגש בין אוכלוסיות שונות שלרוב אינן נפגשות על המסך הגדול, ביניהן דראג קווינס עם אוכלוסייה כפרית ואבוריג'ינים. דיון נוסף באשר לסרט נגע לליהוק, שהורכב משלושה שחקנים שגילמו בעברם דמויות של גברים קשוחים, ללא זיקה להומוסקסואליות. עיקר הדיון נגע לשחקן טרנס סטאמפ, הוותיק מבין השלושה, שאף שיחק בתור הנבל (זוד) בסרט סופרמן II. סרט בעל עלילה דומה, בשם "קדילאק של סופשבוע" בכיכובם של פטריק סווייזי, וסלי סנייפס וג'ון לגויזאמו גרר דיון דומה באשר לליהוק השחקנים. הפקת סרט זה שיצא לאקרנים ב-1995 החלה באמצע הצילומים של פריסילה, מלכת המדבר. "הרפתקאותיה של פריסילה, מלכת המדבר" הצליח להשיג מעמד של סרט פולחן בקרב קהילות להט"ב. במהלך טקס סגירת משחקי אולימפיאדת סידני בשנת 2000, הייתה "פריסילה", אליה נלוו מספר דראג קווינס כמחווה לסרט ולקהילה הגאה המקומית, לחלק ממצעד של אייקונים מהתרבות הפופולרית באוסטרליה. בשנת 2006 עובד הסרט למחזמר באותו השם המופיע על במת ה-Star City Casino שבסידני וב-2009 עלה גם על בימות תיאטרון פאלאס בלונדון. פריסילה, מלכת המדבר (מחזמר) מדיה וקבצים בנושא הרפתקאותיה של פריסילה, מלכת המדבר בוויקישיתוף "הרפתקאותיה של פריסילה, מלכת המדבר", במסד הנתונים הקולנועיים IMDb (באנגלית) "הרפתקאותיה של פריסילה, מלכת המדבר", באתר נטפליקס "הרפתקאותיה של פריסילה, מלכת המדבר", באתר AllMovie (באנגלית) "הרפתקאותיה של פריסילה, מלכת המדבר", באתר Rotten Tomatoes (באנגלית) "הרפתקאותיה של פריסילה, מלכת המדבר", באתר Box Office Mojo (באנגלית) "הרפתקאותיה של פריסילה, מלכת המדבר", באתר Metacritic (באנגלית) "הרפתקאותיה של פריסילה, מלכת המדבר", באתר אידיבי "הרפתקאותיה של פריסילה, מלכת המדבר", באתר Hulu סרטים (באנגלית) "הרפתקאותיה של פריסילה, מלכת המדבר", במסד הנתונים הקולנועיים KinoPoisk (ברוסית) "פריסילה מלכת המדבר: דראג לכל המשפחה": פודקאסט להאזנה של תוכנית הרדיו "פסטיבל כאן", בהגשת דני מוג'ה ויונתן גת GayMap, פריסילה מלכת המיוזיקלים, באתר http://gogay.co.il/, ראשי > תרבות ובידור > קולנוע וטלוויזיה, ‏17 באוקטובר 2006 00:26 הקדימון (טריילר) הרשמי של הסרט, סרטון באתר יוטיוב Shoe bike from Sydney Olympic Games closing ceremony